A Bizottság határozata
(2000. december 8.)
a tenyésztett laposmellű futómadarak húsának behozatalára vonatkozó állat-egészségügyi és közegészségügyi feltételek és a szükséges állatorvosi bizonyítványok meghatározásáról, valamint a tagállamok által friss baromfihús behozatalára feljogosított harmadik országok jegyzékének megállapításáról szóló 94/85/EK határozat módosításáról szóló 2000/609/EK határozat módosításáról
(az értesítés a C(2000) 3700. számú dokumentummal történt)
(EGT vonatkozású szöveg)
(2000/782/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/89/EK irányelvvel [1] módosított, a friss baromfihús Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1991. június 26-i 91/494/EGK tanácsi irányelvre [2] és különösen annak 11. cikkének (1) bekezdésére és 12. cikkére,
tekintettel a legutóbb a 97/79/EK irányelvvel [3] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [4] és különösen annak 10. cikkére,
mivel:
(1) A 2000/609/EK bizottsági határozat [5] meghatározta a tenyésztett laposmellű futómadarak húsának behozatalához szükséges állat-egészségügyi feltételeket és állatorvosi bizonyítványt.
(2) A 2000/609/EK határozat hatálybalépésének időpontja 2000. október 1.
(3) Bizonyos harmadik országoknak több időre van szükségük a 2000/609/EK határozat bizonyítványában meghatározott követelmények végrehajtásához.
(4) A 2000/609/EK határozatban meghatározott bizonyítvány B. mintájának 2.6. pontjában előírt hat hónap megfigyelési időtartamot hat hónappal el kell halasztani annak érdekében, hogy az érintett országoknak idejük legyen a megfigyelési követelmények teljes végrehajtására.
(5) Az e határozatban előírt intézkedések összhangban állnak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2000/609/EK határozat II. mellékletében szereplő bizonyítvány B. mintájának 2.6. pontja az alábbi lábjegyzettel egészül ki a mondat végén:
"A hat hónapos időtartam 2001. május 1-jéig nem lép hatályba."
2. cikk
Ennek a határozatnak a tagállamok a címzettjei.
Kelt Brüsszelben, 2000. december 8-án.